Marcel Ciolacu a anunțat că nu îl va susține pe Cristian Popescu Piedone pentru Primăria Capitalei chiar dacă acesta, conform ultimului sondaj, este cotat cu procente foarte bune. Dacă vor merge separat în alegeri, sunt doi candidați spune premierul: Gabriela Firea și Sebastian Burduja.
"PSD nu îl va susține pe Piedone la Primăria Capitalei și din discuțiile avute cu domnul Nicolae Ciucă nici PNL nu va susține candidatura acestuia. Dacă mergem separat, PSD o va susține pe doamna Firea. Deci dacă mergem separat, sunt doi candidați: doamna Firea și domnul Burduja.
Dacă e un candidat comun, în principiu, nu va fi nici dna Firea, nici dl Burduja", a declarat joi premierul înainte ședinței de Guvern.", potrivit Hotnews.ro.
Ciolacu nu exclude însă varianta unui candidat independent.
"Mai poate veni și un alt candidat. Cu certitudine, avem și alte variante", a spus Ciolacu.
Cristian Popescu Piedone a afirmat că discuții privind susținerea sa au avut loc deja, și Marcel Ciolacu ar luat în calcul această variantă.
Potrivit propriilor declarații, făcute în aceeași zi la Antena 3, Cristian Popescu Piedone, a fost prezent marți, 20 februarie, în biroul președintelui interimar al Camerei Deputaților, Alfred Simonis, unde a mai fost inclusiv președintele PSD, Marcel Ciolacu.
Marcel Ciolacu a zâmbit, fără să îi dea un răspuns clar.
"Zâmbește și zâmbetul lui dă de gândit multora. Dar știu că este extrem de cerebral, un om corect și un om drept. El va cântări doar interesele partidului", a declarat Popescu Piedone.
Actualul primar al Sectorului 5 i-a trimis și o scrisoare lui Marcel Ciolacu pe care acesta nu ar fi citit-o.